हे शूर्पनखे की नाक! तुम कट गई, तो क्या हुआ, पर तुमने भारत के डूबते हुए धर्म, मिटती हुई संस्कृति और अस्त होते हुए युग-सत्य के सूर्य की नाक को बचा लिया। लोग कृतघ्न हैं, जो तुम्हारे महत्व को नहीं मानते। राम और हनुमान के तो मंदिर बने हैं, मगर शूर्पनखा के मंदिर नहीं। हनुमान के डंडे की पूजा होती है, मगर शूर्पनखा की नाक की नहीं। परंतु हमें विश्वास है कि सत्य का सूर्य फिर प्रकट होगा, वास्तविकता पर फिर प्रकाश पड़ेगा। कविजन रावण और विभीषण पर ही कविता लिखकर नहीं रह जाएँगे, वे एक न एक दिन शूर्पनखा पर भी महाकाव्य अवश्य लिखेंगे।